**หอพระ**

 พุทธศาสตร์และการแพทย์แผนไทยนั้น ต่างสัมพันธ์สอดคล้องต้องกันหนอ

ทั้งรูปนามธาตุขันธ์นั้นต้นตอ เชื่อมโยงต่อคือชีวิตเป็นนิจมา

แพทย์แผนไทยใส่ใจทั้งกายจิต ในองค์รวมของชีวิตเหมือนดังว่า

ทั้งเกิดแก่เจ็บตายวายชีวา ภูมิปัญญาช่วยดับร้อนให้ผ่อนคลาย

หอพระพุทธสิหิงค์เป็นมิ่งขวัญ ขอเชิญท่านจรมาหาความหมาย

พุทธศาสตร์การแพทย์นั้นเหนือบรรยาย ในกลิ่นอายของความขลังพลังมนตร์

พระไภษัชยคุรุไวฑูรยประภา พุทธแพทย์อัญเชิญมามหากุศล

พระประจำวันอีกทั้งเจ็ดเป็นมงคล ประดิษฐานเพื่อมวลชนได้บูชา

ขอพรให้พ้นทุกข์โศกและโรคภัย ดีพร้อมพลานามัยกันถ้วนหน้า

ขอขวัญจงมาสู่ท่านนะขวัญมา ให้สุขสมปรารถนาชั่วกาลนาน

**ลักษณะการจัดแสดงภายในหอพระ**

 แสดงให้เห็นถึงความสัมพันธ์กันระหว่างพระพุทธศาสนากับการแพทย์แผนไทยหรือเรียกว่า “พุทธศาสน์การแพทย์”

 พระพุทธศาสนาแบบเถรวาทเป็นรากฐานสำคัญของสังคมชาวสยามมาตั้งแต่ครั้งโบราณกาล วัฒนธรรมประเพณีและความเชื่อต่าง ๆ รวมทั้งการแพทย์ก็เช่นเดียวกัน ล้วนแล้วแต่มีความสัมพันธ์เกี่ยวเนื่องกับพระพุทธศาสนาอย่างแนบแน่น โรคภัยไข้เจ็บและการบำบัดรักษาโรคในทัศนะของพระพุทธศาสนานั้น เป็นระบบความสัมพันธ์ขององค์ประกอบที่อาศัยซึ่งกันและกัน เป็นกระบวนการแห่งเหตุปัจจัยที่สืบทอดต่อเนื่องกัน อันเป็นหลักทั่วไปในพระพุทธศาสนาที่สอดคล้องกันหมด ไม่ว่าจะเป็นหลักอริยสัจ ๔ หลักไตรลักษณ์ หลักปฏิจจสมุปบาท หรือหลักขันธ์ ๕ ก็ล้วนแล้วแต่สนับสนุนแนวคิดนี้ทั้งสิ้น

 ชีวิตในพระพุทธศาสนา คือ ขันธ์ ๕ อันประกอบไปด้วย รูป เวทนา สัญญา สังขาร และวิญญาณ รูป ยังแบ่งออกเป็น มหาภูตรูป ๔ และอุปทายรูป ๒๔

 **มหาภูตรูป ๔** อันประกอบด้วย **ดิน น้ำ ลม ไฟ** ซึ่งธาตุทั้ง ๔ นั้นเป็น พื้นฐานสำคัญของแพทย์แผนไทย อย่างไรก็ดี ถึงแม้ว่าความเชื่อในพระพุทธศาสนาเป็นหลักสำคัญของการแพทย์แผนไทย แต่ก็มีความเชื่ออื่น ได้แก่ ความเชื่อ ในศาสนาพราหมณ์-ฮินดู และความเชื่อพื้นเมืองเข้ามาผสมผสานกลมกลืนกับความเชื่อ ทางพระพุทธศาสนา อันเกิดจากภูมิปัญญา อันชาญฉลาดของบรรพชนที่ได้รับและปรับเปลี่ยนวัฒนธรรม จากภายนอกให้เหมาะสมกับภูมิศาสตร์และสังคมของตนเองแล้ว มีการสั่งสมความรู้ประสบการณ์ และสืบทอด ต่อกันมาหลายชั่วคน จนกลายเป็นภูมิปัญญาแพทย์แผนไทยดังที่เห็นในปัจจุบัน

 หอพระแห่งนี้ภายในเขียนภาพจิตรกรรมฝาผนัง ภาพเทพชุมนุมชัยมงคลคาถา ขันธ์ ๕ ธาตุ ๖ และภาพ ทศชาติชาดก ในห้องนำเสนอการจัดโต๊ะหมู่บูชา มีพระพุทธสิหิงค์ประดิษฐานอยู่ในบุษบกเป็น พระประธาน ตามตำนานสิงคนิทานกล่าวว่า สร้างขึ้นที่ลังกาทวีป เป็นพระพุทธรูปสำคัญคู่บ้านคู่เมืององค์หนึ่งของประเทศสยาม ส่วนบนโต๊ะหมู่บูชา เป็นที่ประดิษฐานพระไภษัชยคุรุไวฑูรยประภา เป็นพระพุทธเจ้าองค์หนึ่งในพุทธศาสนามหายานในภัมภีร์ลลิตวิสตระกล่าวว่าพระองค์เป็นแพทย์ผู้ยิ่งใหญ่ผู้ซึ่งปลดเปลื้องความเจ็บปวดและทุกข์ทรมาน ของมวลมนุษย์โลกโดยนำเข้าสู่กระแสแห่งนิพพาน พระไภษัชยคุรุไวฑูรยประภา จึงได้นามอีกอย่างหนึ่งว่า พระพุทธเจ้าแพทย์ นอกจากนี้ยังมีพระประจำวันทั้ง ๗ เป็นพระประจำชีวิตสำหรับสักการะบูชา เพื่อเป็นสิริมงคลแก่ชีวิต